— Што датычыцца будаўніцтва жылля з дзяржпадтрымкай для чаргавікоў, то цана квадратнага метра не мянялася з канца 2014 года. Чамусьці людзі думаюць, што жылыя метры абавязкова павінны таннець, калі ўсё вакол дара­жэе. Гэта з вобласці цудаў. Стрымліванне кошту прыводзіць да вымывання абаротных сродкаў у нашых арганізацыях. Калі такая сітуацыя прадоўжыцца і далей, то хутка не будзе каму ўзводзіць дамы. А цана квадратнага метра ў нас ужо амаль зраўнялася з сярэдняй зарплатай: з 7 мільёнаў рублёў (крыху больш за 460 долараў) да 6 мільёнаў 800 тысяч (сярэдняя зарплата за чэрвень 2015-га). Вы гаварылі пра падзенне цэн на камерцыйнае жыллё. Так, прыватныя забудоўшчыкі вымушаныя зменшыць сваю рэнтабельнасць. Калі раней прыбытак у іх вылічаўся дзясяткамі працэнтаў, то цяпер ён меншы. Але ён усё роўна ёсць. Да таго ж ненамнога ўсё і патаннела. Калі кошт у доларах перавесці ў рублі, то ўбачыце, што камерцыйнае жыллё на самай справе падаражэла. 99 працэнтаў грамадзян не ў доларах жа зарплату атрымліваюць.